沈德和使君生辰四首  其一
作者：陳棣
朝代：宋

paragraphs: 星斗煥靈輝，川嶽儲英氣。
散爲天地祥，鍾作人間瑞。
正應五百年，乃克見名世。
長庚夢太白，斯文得鼓吹。
崧高生甫申，中興資屏衛。
若人不時出，或出豈無謂。
岩廊頼嘉謨，民物蒙美利。
權輿生吾道，羽翼副六藝。
我公豈其倫，稟賦已殊異。
由來活國手，固自有次第。